arnastofnun/IGC-2024 huggingface dataset:
Vegáætlun 1992 Stjórnartillaga - þingskjal nr. 220

1992. – 1062 ár frá stofnun Alþingis.

116. löggjafarþing. – 190 . mál.

220. Tillaga til þingsályktunar um breytingu á þingsályktun um vegáætlun fyrir árið 1992.

(Lögð fyrir Alþingi á 116. löggjafarþingi 1992.)

Alþingi ályktar að eftirtaldir liðir í vegáætlun fyrir árið 1992 verði sem hér segir:

2.2.2. Vetrarþjónusta 440 m.kr.

2.3.1.1. Almenn verkefni og bundin slitlög 902 m.kr.

2.3.1.4. Stórverkefni 607 m.kr.

Við liðinn Sundurliðun, 2.3. Til nýrra þjóðvega, 1. Stofnbrautir bætist:

1.1. Almenn verkefni og bundin slitlög.

36 Þingvallavegur

01–02 Búrfellsvegur - Heiðará

4 m.kr.

1 Vesturlandsvegur

13 Hellistungur

6 m.kr.

60 Vestfjarðavegur

02 Um Suðurá

7 m.kr.

1 Norðurlandsvegur

01 Grjótá - Öxnadalsá

15 m.kr.

82 Ólafsfjarðarvegur

05 Dalvík - Rípill

8 m.kr.

1.4. Stórverkefni.

Stórbrýr

.

1 Suðurlandsvegur

08 Um Kúðafljót

10 m.kr.

Athugasemdir við þingsályktunartillögu þessa.

Ríkisstjórnin hefur ákveðið að beita sér fyrir auknum framkvæmdum í vegagerð til atvinnuaukningar. Í fjárlagafrumvarpi fyrir 1993 eru ætlaðar 1.800 m.kr. í þessu skyni. Til að ýta þessu átaki til atvinnuaukningar af stað sem fyrst hefur Vegagerð ríkisins verið falið að bjóða út verkefni þegar á þessu ári eftir því sem aðstæður og undirbúningur verka leyfir. Að mati Vegagerðarinnar er unnt að bjóða út fyrir áramót þau verkefni sem talin eru upp í tillögunni.

Vegna hagstæðrar tíðar sl. vetur er fyrirsjáanlegt að nokkur greiðsluafgangur verði á vetrarþjónustu á þessu ári. Samkvæmt tillögunni er fjárveiting til vetrarþjónustu á vegáætlun 1992 lækkuð um 50 m.kr. og sömu upphæð bætt við fjárveitingar til nýrra þjóðvega til að standa undir þeim kostnaði sem til fellur á þessu ári vegna útboðanna.

Upphæðinni er síðan skipt á verkefni í samræmi við mat á þörfum þeirra. Sú skipting er ekki í samræmi við hefðbundna skiptingu fjár í vegáætlun á milli kjördæma. Endurskoðun vegáætlunar fer hins vegar fram á yfirstandandi þingi og er gert ráð fyrir að skiptingin verði leiðrétt þá.

Þær heimildir, sem hér eru veittar, taka til kostnaðar sem fellur til á þessu ári. Sum verkefnin eru með fjárveitingu 1993 samkvæmt gildandi vegáætlun en önnur ekki. Við gerð verksamninga um verkefni, sem ekki hafa næga fjárveitingu á vegáætlun, verður gerður fyrirvari um samþykki Alþingis við fjárveitingar til þess að standa við skuldbindingar viðkomandi samnings.
Þjóðaratkvæðagreiðsla um aðild Íslands að Evrópska efnahagssvæðinu Nefndarálit - þingskjal nr. 226

1992. – 1062 ár frá stofnun Alþingis.

116. löggjafarþing. – 31 . mál.

226. Nefndarálit um till. til þál. um þjóðaratkvæðagreiðslu um aðild Íslands að Evrópska efnahagssvæðinu.

Frá 2. minni hluta allsherjarnefndar.

Nefndin hefur fjallað um þingsályktunartillöguna og fékk á sinn fund Eirík Tómasson hrl., dr. Gunnar G. Schram prófessor, dr. Magnús K. Hannesson lektor, Sigurð Líndal prófessor og Ólaf Þ. Harðarson lektor.

Í stjórnarskránni eru ákvæði um þjóðaratkvæðagreiðslu, t.d. ef ágreiningur verður milli forseta og þings um staðfestingu laga. Alþingi getur hvenær sem er leitað álits þjóðarinnar og vísað málum til þjóðaratkvæðagreiðslu telji það sérstaka þörf á því. Þjóðaratkvæðagreiðslur hafa farið nokkrum sinnum fram, m.a. tvisvar um breytingar á stjórnskipun landsins. 2. minni hluti telur sérstaka ástæðu til að láta fara fram þjóðaratkvæðagreiðslu um aðild Íslands að Evrópska efnahagssvæðinu. Það er í fullu samræmi við þróun síðustu ára og áratuga í löndum Vestur-Evrópu þar sem þjóðaratkvæðagreiðslu hefur í vaxandi mæli verið beitt, sérstaklega við samningana um nánara samstarf Evrópuríkja. Það er lýðræðislegt andsvar við vaxandi áhrifum stofnana og embættismanna.

Allir eru sammála um að samningurinn er mjög umfangsmikill og hefur áhrif á flest svið þjóðlífsins frá öræfum landsins til ystu marka fiskveiðilögsögunnar og yrði víðtækasti fjölþjóðasamningur sem Íslendingar hefðu gert frá stofnun lýðveldisins. Það er lýðræðisleg krafa að þjóðin fái að segja álit sitt á samningnum áður en Alþingi afgreiðir hann. Þá sanngjörnu kröfu hafa fjölmenn félagasamtök sett fram, svo sem Alþýðusamband Íslands, Bandalag starfsmanna ríkis og bæja, Stéttarsamband bænda og Neytendasamtökin ásamt tugum þúsunda kjósenda.

Til undirbúnings þjóðaratkvæðagreiðslu þarf að fara fram ítarleg kynning á efni samningsins og er það besta andsvarið við fullyrðingunni um að þjóðin hafi ekki næga þekkingu til að taka afstöðu til efnis hans. Slíka hlutlausa kynningu hefur ríkisstjórnin vanrækt hingað til, en hún er nauðsynleg til að gera það sem unnt er til að koma í veg fyrir hörð átök í þjóðfélaginu eftir afgreiðslu málsins, hvort sem samningurinn verður samþykktur eða honum hafnað.

Undirritaðir nefndarmenn leggja til að þingsályktunartillagan verði samþykkt óbreytt. Það gera einnig nefndarmennirnir Eyjólfur Konráð Jónsson og Ingi Björn Albertsson, en þeir munu skila séráliti.

Alþingi, 3. nóv. 1992.

Jón Helgason,

Kristinn H. Gunnarsson.

Anna Ólafsdóttir Björnsson.

frsm.

Ólafur Þ. Þórðarson.
Eftirlit Landhelgisgæslunnar innan 200 sjómílna efnahagslögsögunnar Þingsályktunartillaga - þingskjal nr. 232

1992. – 1062 ár frá stofnun Alþingis.

116. löggjafarþing. – 195 . mál.

232. Tillaga til þingsályktunar um eftirlit Landhelgisgæslunnar innan 200 sjómílna efnahagslögsögunnar.

Flm.: Guðmundur Hallvarðsson, Eyjólfur Konráð Jónsson.

Alþingi ályktar að skora á dómsmálaráðherra að hann láti fara fram ítarlega athugun á því hve mörg tæki (skip og loftför) Landhelgisgæslan þurfi til að halda uppi fullu eftirliti innan 200 sjómílna efnahagslögsögunnar samkvæmt lögum nr. 41/1979 og 200 sjómílna fiskveiðilandhelgi samkvæmt reglugerð nr. 299/1975. Einnig skal kanna hver viðbótin þurfi að vera verði efnahagslögsagan færð út allt að 350 sjómílum á þeim svæðum sem Ísland á rétt á samkvæmt alþjóðalögum.

Greinargerð.

Eins og bersýnilega hefur komið í ljós að undanförnu má þjóðarbúið ekki við neinum skakkaföllum í efnahagslögsögunni. Efnahagslögsagan er mjög víðfeðm, um 758 þúsund ferkílómetrar, eða 7,5 sinnum stærri en landið sjálft. Ekki er úr vegi að líta á þann viðbúnað sem nágrannaþjóðir okkar hafa vegna eftirlits í sínum efnahagslögsögum. Þar má nefna Norðmenn, Englendinga og Dani vegna Grænlands og Færeyja.

Ekki þarf að fara mörgum orðum um hvað samkeppnin um fiskinn í höfunum hefur aukist á síðustu árum. Ásókn fiskiskipa við 200 sjómílna mörkin og/eða miðlínur hefur aukist að undanförnu og má þar nefna svæði á Færeyjahrygg, á Reykjaneshrygg, á Dohrnbanka og norðaustur af landinu. Einnig má benda á áhuga Spánverja, Portúgala, Frakka og fleiri þjóða á fiskveiðum í Norðaustur-Atlantshafi. Skip frá öðrum heimsálfum hafa sótt til veiða við mörk efnahagslögsögunnar á undanförnum árum og má þar t.d. nefna skip frá Asíu.

Eftir að breyting varð á lögum hvað varðar heimildir erlendra fiskiskipa til löndunar á afla í íslenskum höfnum má búast við aukningu á umferð þeirra um efnahagslögsöguna. Einnig er talsverð umferð þeirra fiskiskipa um efnahagslögsöguna sem sækja á Dohrn-banka. Ekki má gleyma hversu mikilvægt er að halda uppi öflugu eftirliti vegna mengunar sjávar. Ef upp kæmi mengunarslys innan efnahagslögsögunnar og/eða frétt um slíkt gæti það haft alvarlegar afleiðingar fyrir markaði á sjávarafurðum okkar erlendis. Stærð efnahagslögsögunnar við Ísland og þýðing hennar fyrir þjóðarbúið er svo mikil að ekki má hætta á neitt er dregið gæti úr strangri gæslu á auðlindinni.
Upplýsingaþjónusta fyrir ferðamenn Þingsályktunartillaga - þingskjal nr. 264

1992. – 1062 ár frá stofnun Alþingis.

116. löggjafarþing. – 221 . mál.

264. Tillaga til þingsályktunar um upplýsingaþjónustu fyrir ferðamenn.

Flm.: Karen Erla Erlingsdóttir.

Alþingi ályktar að fela ríkisstjórninni að endurskipuleggja og samræma upplýsingaþjónustu fyrir ferðamenn.

Greinargerð.

Fyrir fimm árum var stofnsamningur Upplýsingamiðstöðvar ferðamála á Íslandi undirritaður af eftirfarandi eignaraðilum: Ferðamálaráði sem átti 50%, Reykjavíkurborg sem átti 25% og ferðamálasamtökum landshlutanna með 25% eignarhlut. Upplýsingamiðstöðin var í Reykjavík en stefna átti að því að veita fé til stofnunar útibúa í einstökum landshlutum í samvinnu við ferðamálasamtök þeirra. Þróunin varð hins vegar önnur þar sem fjármagnið fór allt til uppbyggingar í Reykjavík.

Þegar móðurstöðin hafði verið starfrækt í Reykjavík í fjögur ár dró Reykjavíkurborg sig út úr samstarfinu og skiptu Ferðamálaráð og ferðamálasamtök landshlutanna með sér hlut hennar. Nú eiga ferðamálasamtök landshlutanna rúmlega 37% eignarhlut í Upplýsingamiðstöð ferðamála á Íslandi sem er í Reykjavík, en borgin tekur hins vegar ekki þátt í rekstrinum. Samtökin, sem upp til hópa eru févana samtök, fjármagna eignarhlut sinn með styrk frá Byggðastofnun og Ferðamálaráði.

Á sama tíma er unnið að uppbyggingu upplýsingamiðstöðva fyrir ferðamenn um land allt. Það er hins vegar misjafnt hvernig þær eru fjármagnaðar. Ferðamálasamtökin reyna að leggja sitt af mörkum með styrk frá Byggðastofnun auk hagsmunaaðila í ferðaþjónustu og viðkomandi sveitar- og bæjarfélaga. Í þessum miðstöðvum eru veittar upplýsingar um það sem spurt er um, hvort sem það eru spurningar um ferðaþjónustu á viðkomandi svæði eða á höfuðborgarsvæðinu. Reykjavíkurborg kemur hins vegar hvergi nærri fjármögnun þeirra upplýsingamiðstöðva sem starfræktar eru á landsbyggðinni.

Reykjavíkurborg, er á mestra hagsmuna að gæta í ferðaþjónustu sem stærsta sveitarfélag landsins, dró sig út úr samstarfi um upplýsingamiðstöð og opnaði síðan eigin upplýsingaþjónustu. Þar eru aðeins gefnar upplýsingar um það sem við kemur Reykjavík. Ef spurt er um eitthvað annað er vísað á Upplýsingamiðstöð ferðamála á Íslandi sem er annars staðar. Þriðja upplýsingamiðstöðin er í Ráðhúsi Reykjavíkur og eru þar gefnar sérhæfðar upplýsingar um starfsemi borgarinnar.

Nauðsynlegt er að upplýsingagjöf til ferðamanna sé samræmd og endurskipulögð. Óþarft er að starfræktar séu þrjár upplýsingamiðstöðvar fyrir ferðamenn í Reykjavík þegar ein mundi duga. Hér þarf að bregðast skjótt við.
Fríverslunarsamningur milli Fríverslunarsamtaka Evrópu og Tékkneska og slóvakíska sambandslýðveldisi Stjórnartillaga - þingskjal nr. 285

1992. – 1062 ár frá stofnun Alþingis.

116. löggjafarþing. – 228 . mál.

285. Tillaga til þingsályktunar um fullgildingu fríverslunarsamnings milli ríkja Fríverslunarsamtaka Evrópu og Tékkneska og slóvakíska sambandslýðveldisins.

(Lögð fyrir Alþingi á 116. löggjafarþingi 1992.)

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli ríkja Fríverslunarsamtaka Evrópu (EFTA) og Tékkneska og slóvakíska sambandslýðveldisins (TSSL) sem gerður var í Prag 20. mars 1992.

Athugasemdir við þingsályktunartillögu þessa.

[Samningur milli ríkja Fríverslunarsamtaka Evrópu (EFTA) og Tékkneska og slóvakíska sambandslýðveldisins ásamt fylgigögnum (á íslensku og ensku) var birtur í þingskjalinu sem fskj. 1 og 2. Samningurinn verður enn fremur prentaður í C-deild Stjórnartíðinda.]
Sala rafmagns til skipa Nefndarálit - þingskjal nr. 319

1992. – 1062 ár frá stofnun Alþingis.

116. löggjafarþing. – 133 . mál.

319. Nefndarálit um till. til þál. um sölu rafmagns (afgangsorku) til skipa í höfnum landsins.

Frá iðnaðarnefnd.

Nefndin hefur fjallað um tillöguna og telur að efni hennar sé þarft. Hins vegar hefur komið fram að iðnaðarráðherra hefur nú skipað nefnd, svipaða þeirri sem flutningsmenn leggja til, til að sinna svipuðum verkefnum. Nefndin leggur því til að tilllögunni verði vísað til ríkisstjórnarinnar.

Sigríður Þórðardóttir, Tómas Ingi Olrich, Svavar Gestsson og Kristín Einarsdóttir voru fjarverandi við afgreiðslu málsins.

Alþingi, 12. nóv. 1992.

Össur Skarphéðinsson,

Guðjón Guðmundsson,

Elín R. Líndal.

form.

frsm.

Pálmi Jónsson.

Finnur Ingólfsson.
Fríverslunarsamningur milli Fríverslunarsamtaka Evrópu og Tékkneska og slóvakíska sambandslýðveldisi Nefndarálit - þingskjal nr. 336

1992. – 1062 ár frá stofnun Alþingis.

116. löggjafarþing. – 228 . mál.

336. Nefndarálit um till. til þál. um fullgildingu fríverslunarsamnings milli ríkja Fríverslunarsamtaka Evrópu og Tékkneska og slóvakíska sambandslýðveldisins.

Frá utanríkismálanefnd.

Nefndin hefur fjallað um tillöguna og leggur til að hún verði samþykkt.

Alþingi, 24. nóv. 1992.

Björn Bjarnason,

Rannveig Guðmundsdóttir.

Steingrímur Hermannsson.

form., frsm.

Ólafur Ragnar Grímsson.

Ingibjörg Sólrún Gísladóttir.

Geir H. Haarde.

Páll Pétursson.

Árni R. Árnason.

Tómas Ingi Olrich.
Fríverslunarsamningur milli Fríverslunarsamtaka Evrópu og Tékkneska og slóvakíska sambandslýðveldisi Þingsályktun - þingskjal nr. 345

116. löggjafarþing 1992–1993.

Nr. 1/116.

Þskj. 345 - 228. mál.

Þingsályktun um fullgildingu fríverslunarsamnings milli ríkja Fríverslunarsamtaka Evrópu og Tékkneska og slóvakíska sambandslýðveldisins.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli ríkja Fríverslunarsamtaka Evrópu (EFTA) og Tékkneska og slóvakíska sambandslýðveldisins (TSSL) sem gerður var í Prag 20. mars 1992.

Samþykkt á Alþingi 25. nóvember 1992.
Undirbúningur vegna hálfrar aldar afmælis lýðveldisins Stjórnartillaga - þingskjal nr. 351

1992. – 1062 ár frá stofnun Alþingis.

116. löggjafarþing. – 262 . mál.

351. Tillaga til þingsályktunar um undirbúning vegna hálfrar aldar afmælis lýðveldisins 1994.

(Lögð fyrir Alþingi á 116. löggjafarþingi 1992.)

Alþingi ályktar að fela ríkisstjórninni að skipa sex manna nefnd til að gera tillögur um hvernig fagna eigi hálfrar aldar afmæli hins íslenska lýðveldis árið 1994. Skal hver þingflokkur tilnefna einn fulltrúa til setu í nefndinni.

Forsætisráðherra skipar formann nefndarinnar án tilnefningar.

Athugasemdir við þingsályktunartillögu þessa.

Sumarið 1994 verða liðin 50 ár frá stofnun íslenska lýðveldisins og er við hæfi að þessara merku tímamóta í sögu þjóðarinnar verði minnst með viðeigandi hætti. Nefndin skal gera tillögur um hvernig fagna eigi þessum tímamótum, auk þess að taka afstöðu til hvernig undirbúningi afmælisins skuli háttað.
Veiðiheimildir í lögsögu annarra ríkja Þingsályktunartillaga - þingskjal nr. 357

1992. – 1062 ár frá stofnun Alþingis.

116. löggjafarþing. – 267 . mál.

357. Tillaga til þingsályktunar um veiðiheimildir í lögsögu annarra ríkja.

Flm.: Össur Skarphéðinsson, Karl Steinar Guðnason.

Alþingi ályktar að fela ríkisstjórninni að kanna möguleika Íslendinga á veiðiheimildum í fiskveiðilögsögu annarra ríkja, einkum þeirra sem eiga lögsögu í Barentshafi, auk annarra ríkja í Rússneska sambandslýðveldinu, Suður-Ameríku, Asíu og Afríku.

Greinargerð.

Mælingar vísindamanna á ástandi fiskstofna í Barentshafi benda til að þorskstofnar í hafinu séu á örri uppleið og gert er ráð fyrir að veiðiheimildir margfaldist á þessum áratug.

Nú þegar hafa bæði Færeyingar og Grænlendingar náð samningum um heimildir til þorskveiða í Barentshafi. Ljóst er af mælingum á ástandi stofna við Ísland að illa horfir um viðgang þorsks í íslenskri fiskveiðilögsögu á allra næstu árum. Með hliðsjón af því er rökrétt að Íslendingar leiti hófanna um heimildir til veiða á þorski í Barentshafi og feti þannig í fótspor granna okkar.

Jafnframt er ljóst að miklir vannýttir fiskstofnar eru fyrir ströndum margra ríkja í Suður-Ameríku, Afríku og Asíu, auk ríkja sem áður tilheyrðu Sovétríkjunum. Til skamms tíma hefur erlendum þjóðum að langmestu leyti verið meinað að veiða í landhelgi þessara ríkja. Á síðustu árum hafa hins vegar viðhorf til veiða erlendra aðila breyst þar verulega. Ráðamenn þeirra gera sér í vaxandi mæli grein fyrir að með því að heimila erlendum þjóðum veiðar, annaðhvort gegn gjaldi eða gegn því að aflinn verði lagður upp í viðkomandi landi, er verið að flytja inn atvinnu, fjármagn og dýrmæta tækniþekkingu. Sem dæmi um þetta má nefna lönd svo sem Kólumbíu í Suður-Ameríku, Angóla og Namibíu í Afríku, Burma og Óman í Asíu og Kamtsjatka í Rússneska sambandslýðveldinu. Í flestum þessum löndum eru nú útgerðarfyrirtæki frá Norður-Evrópu að leita hófanna með veiðiheimildir.

Hér á landi er þróun í útgerð með þeim hætti að veiðiheimildir safnast á færri skip en áður. Sífellt fleiri skip, sem ekki hafa neinar heimildir til veiða, falla til af þeim sökum. Markaður fyrir þau er nær enginn. Það þjónar því augljóslega hagsmunum íslensku þjóðarinnar ef í öðrum heimsálfum er hægt að finna þeim hlutverk sem skila tekjum heim. Enn fremur er líklegt að í kjölfar sigldi sala á alhliða tækniþekkingu úr íslenskum sjávarútvegi. Þannig væri enn frekar stuðlað að því að nýta innlend tæki og þekkingu til að afla okkur gjaldeyris.

Rétt er að minna á að með þjóðum þriðja heimsins njóta Íslendingar víða mikillar vildar og sjávarútvegur okkar er þar talinn eftirbreytni verður. Að líkindum mundi okkur því ekki ganga verr en öðrum þjóðum að afla þar veiðiheimilda. Jafnframt mundi sala til þjóða þriðja heimsins á þekkingu okkar á veiðum og vinnslu ekki aðeins skapa Íslendingum tekjur heldur líka efla atvinnu með viðkomandi þjóðum, stuðla þar að uppbyggingu innlends sjávarútvegs og þar með efla sjálfshjálp og verðmætasköpun.
Vegáætlun 1992 Nefndarálit - þingskjal nr. 367

1992. – 1062 ár frá stofnun Alþingis.

116. löggjafarþing. – 190 . mál.

367. Nefndarálit um till. til þál. um breyt. á þál. um vegáætlun fyrir árið 1992.

Frá samgöngunefnd.

Nefndin hefur athugað tillöguna og fengið á fund sinn Helga Hallgrímsson vegamálastjóra, Jón Birgi Jónsson aðstoðarvegamálastjóra og Jón Rögnvaldsson, forstöðumann tæknisviðs Vegagerðar ríkisins. Nefndin er samþykk þeirri breytingu sem tillagan greinir, en ítrekar það sem fram kemur í greinargerð hennar að þær fjárhæðir, sem þar koma fram, verða teknar inn í skiptitölur milli kjördæma við reglulega endurskoðun vegáætlunar á þessu þingi. Nefndin leggur til að tillagan verði samþykkt óbreytt. Fulltrúar stjórnarandstöðuflokkanna undirrita nefndarálitið með fyrirvara og vísa til fylgiskjals með álitinu.

Alþingi, 26. nóv. 1992.

Pálmi Jónsson,

Stefán Guðmundsson,

Árni Johnsen.

form., frsm.

með fyrirvara.

Jóhann Ársælsson,

Sigbjörn Gunnarsson.

Guðni Ágústsson,

með fyrirvara.

með fyrirvara.

Guðjón Guðmundsson.

Kristín Einarsdóttir,

Árni M. Mathiesen.

með fyrirvara.

Fylgiskjal.

BÓKUN FULLTRÚA STJÓRNARANDSTÖÐUFLOKKANNA

Fulltrúar stjórnarandstöðuflokkanna, sem undirrita nefndarálitið með fyrirvara, óska eftir að því fylgi eftirfarandi bókun:

Sérstaklega viljum við mótmæla þeim vinnubrögðum sem viðhöfð hafa verið við undirbúning þess átaks í vegamálum sem ríkisstjórnin hefur beitt sér fyrir. Með því að ekkert samráð var haft við nefndina eða þingmenn einstakra kjördæma hefur þinghefð og vinnuregla um langt skeið verið brotin. Hér eru m.a. á ferðinni breytingar á framkvæmdaröð sem áður hafði verið gert ráð fyrir í vegáætlun.

Jóhann Ársælsson

.

Stefán Guðmundsson

.

Guðni Ágústsson.

Kristín Einarsdóttir.
Vegáætlun 1992 Þingsályktun - þingskjal nr. 421

116. löggjafarþing 1992–1993.

Nr. 2/116.

Þskj. 421 - 190. mál.

Þingsályktun um breytingu á þingsályktun um vegáætlun fyrir árið 1992.

Alþingi ályktar að eftirtaldir liðir í vegáætlun fyrir árið 1992 verði sem hér segir:

Við liðinn Sundurliðun, 2.3. Til nýrra þjóðvega, 1. Stofnbrautir bætist:

1.1. Almenn verkefni og bundin slitlög.

1.4. Stórverkefni.

Stórbrýr.

Samþykkt á Alþingi 7. desember 1992.
Vegáætlun 1993–1996 Stjórnartillaga - þingskjal nr. 422

1992–93. – 1062 ár frá stofnun Alþingis.

116. löggjafarþing. – 290 . mál.

422. Tillaga til þingsályktunar um vegáætlun fyrir árin 1993–1996.

(Lögð fyrir Alþingi á 116. löggjafarþingi 1992.)

Alþingi ályktar skv. III. kafla vegalaga, nr. 6/1977, að árin 1993–1996 skuli framkvæmdum í vegamálum hagað og vegir flokkaðir samkvæmt eftirfarandi vegáætlun:

(Tölvutækur texti ekki til.)

Athugasemdir við þingsályktunartillögu þessa.

Repró frá bls. 19-32.
Tvíhliða samskipti við Evrópubandalagið Þingsályktunartillaga - þingskjal nr. 472

1992–93. – 1062 ár frá stofnun Alþingis.

116. löggjafarþing. – 303 . mál.

472. Tillaga til þingsályktunar um tvíhliða samning við Evrópubandalagið.

Flm.: Steingrímur Hermannsson, Halldór Ásgrímsson.

Alþingi ályktar að stefnt skuli að því að ná tvíhliða samningi við Evrópubandalagið, fyrst og fremst á grundvelli viðskiptahluta þess samnings sem fyrir liggur um Evrópskt efnahagssvæði. Því felur Alþingi ríkisstjórninni að hefja undirbúning að slíkri samningsgerð og fara þess á leit við framkvæmdastjórn Evrópubandalagsins að viðræður hefjist hið fyrsta.

Greinargerð.

Frá því að viðræður hófust um myndun Evrópsks efnahagssvæðis með samningi Evrópubandalagsins og EFTA-ríkjanna hafa miklar breytingar átt sér stað. Upphafið má rekja til ræðu formanns framkvæmdastjórnar bandalagsins, Jacques Delors, í janúar 1989. Þar lagði hann þær línur að svæðið byggði á tveimur jafnréttháum stoðum, EB og EFTA. Slíkt jafnrétti hefur ekki náðst og auk þess er ljóst að EFTA-stoðin mun aðeins standa um stuttan tíma. Austurríki, Finnland, Svíþjóð og Noregur hafa ákveðið að sækja um aðild að bandalaginu og hafa þegar lagt inn beiðni um viðræður. Gert er ráð fyrir að þær viðræður hefjist fljótlega eftir áramótin og þessi ríki verði orðin aðilar að Evrópubandalaginu innan fárra ára. Auk þess hefur Sviss nú ákveðið að taka ekki þátt í EES sem að sjálfsögðu veikir strax EFTA-hlutann og tefur gildistöku samningsins. Þegar flest þeirra EFTA-ríkja, sem eftir standa, hafa sameinast EB verða allar forsendur fyrir EFTA-stoðinni brostnar.

Af því sem nú hefur verið rakið má ljóst vera að afar mikilvægt er að hafa náð tvíhliða samningi við Evrópubandalagið áður en fyrrnefnd EFTA-ríki verða orðin aðilar að EB. Því er eðlilegt að Alþingi marki þá stefnu nú þegar að leitað verði tvíhliða samninga. Gert er ráð fyrir að sá samningur verði fyrst og fremst á grundvelli viðskiptahluta samningsins um hið Evrópska efnahagssvæði. Það er að sjálfsögðu gert með tilliti til þess að stofnanahluti samningsins hlýtur að gjörbreytast eða hverfa. Að vísu virðist nauðsynlegt að gera einnig ýmsar breytingar á viðskiptahluta samningsins, einkum til þess að tryggja betur en gert hefur verið hlut Íslands í viðskiptum við Evrópubandalagið.

Með samþykkt slíkrar stefnumörkunar á Alþingi væri jafnframt vísað frá hugmyndum um aðild Íslands að Evrópubandalaginu.
Samningur um loðnustofninn á hafsvæðinu milli Íslands, Jan Mayen og Grænlands Nefndarálit - þingskjal nr. 573

1992–93. – 1062 ár frá stofnun Alþingis.

116. löggjafarþing. – 247 . mál.

573. Nefndarálit um till. til þál. um samning milli Íslands, Noregs og Grænlands/Danmerkur um loðnustofninn á hafsvæðinu milli Íslands, Jan Mayen og Grænlands.

Frá utanríkismálanefnd.

Nefndin hefur fjallað um þingsályktunartillöguna sem felur í sér heimild til handa ríkisstjórninni að staðfesta fyrir Íslands hönd samning milli Íslands, Noregs og Grænlands/Danmerkur um loðnustofninn á hafsvæðinu milli Íslands, Jan Mayen og Grænlands sem undirritaður var í Kaupmannahöfn 25. júní 1992. Nefndin fékk á sinn fund um málið Jón Baldvin Hannibalsson utanríkisráðherra, Þorstein Pálsson sjávarútvegsráðherra og Árna Kolbeinsson, ráðuneytisstjóra í sjávarútvegsráðuneytinu.

Nefndin ákvað að ræða málið frekar á næsta fundi sínum og fá þá greinargerð um túlkun á einstökum atriðum þess.

Nefndin mælir með samþykkt tillögunnar með eftirfarandi

BREYTINGU:

Í stað orðanna „18. maí 1992“ í lok tillgr. komi: 25. júní 1992.

Alþingi, 22. des. 1992.

Björn Bjarnason,

Össur Skarphéðinsson.

Steingrímur Hermannsson.

form., frsm.

Geir H. Haarde.

Páll Pétursson.

Lára Margrét Ragnarsdóttir.

Ingibjörg Sólrún Gísladóttir.

Ólafur Ragnar Grímsson.

Árni R. Árnason.
Frestun á fundum Alþingis Þingsályktun - þingskjal nr. 574

116. löggjafarþing 1992–1993.

Nr. 3/116.

Þskj. 574 - 317. mál.

Þingsályktun um samþykki til frestunar á fundum Alþingis samkvæmt 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 22. desember 1992, enda komi það saman á ný eigi síðar en 4. janúar 1993.

Samþykkt á Alþingi 22. desember 1992.